《次韵苏仲豫承务寄伯达推官》
宋代·释道潜

苏子真豪英，气貌严且重。幼无儿女姿，嗜好百不动。

唯馀读书事，乃与古人共。文章造深淳，词力宽不纵。

乐哉贤父兄，道义日相从。昨朝西湖外，目极孤鸿送。

高帆去百里，山水乏吟弄。作诗投置邮，但述鸰原梦。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。